B4-0326/96

Päätöslauselma urheilutapahtumien lähettämisestä

Euroopan parlamentti, joka

A. ottaa huomioon, että urheilutapahtumien lähetysoikeuksien kustannukset ovat nousemassa tasolle, jolla ainoastaan rikkaimmilla yleisradioyhtiöillä on mahdollisuus tehdä niistä menestyksekäs tarjous,

B. ottaa huomioon, että Euroopan neuvoston rajat ylittävää televisiotoimintaa koskevan yleissopimuksen 9 artikla sitoo yleissopimuksen osapuolia välttämään kansalaisten tiedonsaantioikeuden heikentämistä sillä, että lähettäjäyhtiö käyttää yksinoikeuttaan suurta julkista kiinnostusta herättävän tapahtuman jakeluun tai edelleenjakeluun, jolloin yhdessä tai useammassa sopimuksen allekirjoittajamaassa suurelta osalta kansalaisista riistetään mahdollisuus seurata tätä tapahtumaa televisiosta; tässä yhteydessä suurta julkista kiinnostusta herättävän tapahtuman määritelmä kattaa urheilutapahtumat, jotka ovat yleisen kiinnostuksen kohteena yhdessä tai useammassa jäsenvaltiossa,

C. ottaa huomioon, että komission PO IV:n kanta on yleisesti se, että yksinoikeuksien urheilutapahtumien televisiolähetyksiin on oltava ajallisesti rajattuja (esim. yksi jalkapallokausi), vaikkakin tällaisten oikeuksien voimassaoloaikaa voidaan pidentää. Jos tällaiset oikeudet myönnetään pidemmille ajanjaksoille, poikkeukselle vaaditaan erityisiä perusteita. (On myönnetty esimerkiksi pitempiaikainen kolmen vuoden poikkeusjärjestely, jotta BSkyB pystyisi osallistumaan helpommin satelliitin kautta lähetettävien suoraan kohteihin suunnattujen lähetysten kehittämiseen),

D. ottaa kuitenkin huomioon, että nykyisessä kilpailutilanteessa pitkäaikaiset sopimukset takaavat parhaiten sen, että vapaasti eteneviä radioaaltoja käyttävät kanavat lähettävät merkittävät urheilutapahtumat niin, että ne ovat koko väestön ulottuvilla,

E. ottaa huomioon, että urheilutapahtumien järjestäjä omistaa tavallisesti televisiointioikeudet ja tekee siten päätöksen yksinoikeuden myöntämisestä yhdelle lähettäjälle; katsoo, että televisiointia harjoittavien urheilujärjestöjen on käytettävä näitä markkinoita hyväkseen suurempien tulojen saamiseksi, joita aina kasvavat urheilun infrastruktuurikustannukset ja ammattiurheilijoiden palkkiot vaativat,

F. katsoo, että yksinoikeuksien myöntäminen on välttämätön osa kovan kilpailun kohteena olevien lähetysmarkkinoiden normaalia toimintaa ja että sitä pidetään keskeisenä tulolähteenä sekä urheilujärjestöille että televisiolähetystoiminnan harjoittajille; katsoo, että yksinoikeuksien käyttäminen on johtanut kasvuun sekä urheilulähetysten määrässä että erilaisten televisioitujen urheilulajien määrässä etenkin vähemmän tunnettujen lajien kasvaneen televisionnin myötä,

G. ottaa huomioon, että kustannusten nousu kasvattaa sitä mahdollisuutta, että yksinoikeudet merkittävien urheilutapahtumien kuten olympialaisten tai jalkapallon maailmanmestaruuskisojen lähettämiseen annetaan kaupallista lähetystoimintaa harjoittaville yhtiöille, joilla on maksutelevisiokanavia tai joilla ei ole koko maan kattavaa lähetystoimintaa maassa, jossa niillä on toimilupa,

H. ottaa huomioon, että jos tämä tapahtuu, merkittävien urheilutapahtumien katsominen saattaisi tulla mahdolliseksi pelkästään niille unionin kansalaisille, joilla on pääsy maksutelevisiokanaviin, tai ainoastaan tietyissä maan osissa asuville kansalaisille,

I. ottaa huomioon, että useimpien EU:n jäsenvaltioiden julkisilla yleisradioyhtiöillä on erityinen velvollisuus taata, että merkittävien urheilutapahtumien lähetykset tavoittavat vapaasti etenevien radioaaltojen välityksellä väestön valtaosan,

J. katsoo, että on myös yksityisten koodaamattomien yleiskanavien tehtävä taata kyseisen kaltaisten urheilutapahtumien lähettäminen,

K. ottaa huomioon, että Kansainvälisen olympiakomitean kanssa allekirjoitetun sopimuksen avulla Euroopan yleisradioliitto on onnistunut takaamaan lähetykset vapaasti etenevillä radioaalloilla koko väestölle vuoteen 2008 saakka, ja myös antanut mahdollisuuden tuleville ehdokaskaupungeille tarjousten valmistelemiseen varmemmalta ja konkreettisemmalta pohjalta ja kaikkien olympialiikkeen jäsenten taloudellisen vakauden vahvistamiseen tulevina vuosina,

L. ottaa huomioon, että eräs maksutelevisiotoiminnan harjoittaja on tehnyt erittäin korkean tarjouksen kesä- ja talviolympialaisten edelleenjakelun yksinoikeuksista Euroopassa vuosina 2000 - 2008,

Euroopan parlamentti, joka

1. Pitää olennaisena kaikkien katsojien oikeutta mahdollisuuteen seurata merkittäviä urheilutapahtumia, yhtä lailla kuin heillä on oikeus tiedonsaantiin,

2. Iloitsee Kansainvälisen olympiakomitean päätöksestä, joka heijastaa sen tahtoa asettaa urheilutapahtumien lähettämisen demokraattisuus, laajalle levinneisyys ja maksuttomuus puhtaasti kaupallisten näkökohtien edelle;

3. Katsoo, että lähetysoikeuksista saatavat lisätulot ovat osaltaan huomattavasti edistäneet urheilun asiaa yleensä ja parantaneet urheilijoiden käytettävissä olevien tilojen ja välineistön laatua kaikilla suoritustasoilla;

4. Panee tyytyväisenä merkille 6. helmikuuta 1996 Yhdistyneen kuningaskunnan Broadcasting Bill -lakiin tehdyn muutoksen, joka takaa, että yleistä kiinnostusta herättävien urheilutapahtumien lähettämistä ei varata yksinomaan maksutelevisioille vaan se sisällytetään kattavuudeltaan maanlaajuisten kanavien palveluihin;

5. On sitä mieltä, että yksinoikeuksia tiettyjen yhdessä tai useammassa jäsenvaltiossa yleistä kiinnostusta herättävien urheilutapahtumien lähettämiseen on annettava vapaasti eteneviä radioaaltoja käyttäville kanaville niin, että ne ovat koko väestön ulottuvilla;

6. Painottaa uutismedian oikeutta vapaaseen uutisten keräämiseen ja kansalaisten oikeutta asianmukaiseen ja nopeaan tiedottamiseen, mikä merkitsee sitä, että «yksinomaisten lähetysoikeuksien» haltijat eivät voi estää sitä, että muut tv-asemat lähettävät osia tai tiivistelmiä tapahtumista, jotka kiinnostavat kansalaisia erittäin paljon pyytämällä näistä tv-kuvista korvauksen, jonka määrä on suurempi kuin kustannukset, tai asettamalla rajoituksia lähetysajankohdalle; pyytää komissiota sen vuoksi laatimaan lainsäädäntöehdotuksia ja kilpailupolitiikan, joilla rajoitetaan urheilukilpailujen ja muiden julkisten tapahtumien lähetysoikeuksien yksinomaista luonnetta edellä kuvatulla tavalla;

7. Pitää suotavana, ettei oikeutta näiden tapahtumien radiointiin ja televisiointiin anneta yksinomaan valtiollisille yrityksille, vaan myös yksityisille, jotka antavat takeet moniarvoisuudesta, taloudellisesta luotettavuudesta, teknisestä tehokkuudesta sekä lähetysalueen ulottuvuudesta siltä osin kuin tässä päätöslauselmasta edellytetään ja jotka toimivat julkisien palvelujen pohjana olevien periaatteiden mukaisesti;

8. Katsoo, että Euroopan unionin tehtävä on etsiä soveltuvat valvonta- ja toimintakeinot sen estämiseksi, että yleistä kiinnostusta herättävien urheilutapahtumien ympärille syntyy radiointi- ja televisiointioikeuksia koskevien neuvottelujen osalta markkinat, joilla keinotellaan unionin perustamissopimuksessa esitettyjä moniarvoisuuden sääntöjä, vapaata liikkuvuutta, kilpailua ja samanarvoisia mahdollisuuksia vastaan;

9. katsoo, että kilpailun edistämiseksi ja urheilun saattamiseksi mahdollisimman laajan yleisön ulottuville ei saman tapahtuman eri lähetysoikeuksia pitäisi myydä yhtenä pakettina yhdelle lähettäjälle, vaan ne olisi markkinoitava erikseen (esim. tapahtuman suora televisiolähetys erillään koosteiden lähettämisestä ja radiointioikeuksista);

10. Kehottaa silloin, kun kansallisten urheilutapahtumien lähetysoikeudet on hankittu kansallisella tasolla, lähettämään ne todellakin kyseisen maan koko alueelle;

11. Kehottaa siinä tapauksessa kun urheilutapahtuman lähetysoikeudet on annettu suojatulle kanavalle, velvoittamaan tämän kanavan asettamaan otteita tapahtumasta muiden kiinnostuneiden kanavien käyttöön kohtuullista korvausta vastaan;

12. Kehottaa puhemiestään välittämään tämän päätöslauselman komissiolle ja jäsenvaltioiden hallituksille ja parlamenteille.